C 166/8
RO
Jurnalul Oficial al Uniunii Europene
20.4.2022
Aviz adresat importatorilor Importurile de produse textile provenind din Bangladesh în Comunitate (2022/C 166/06) Printr-un aviz adresat importatorilor, publicat în Jurnalul Oficial C 41 din 15 februarie 2008, p. 8, Comisia recomanda operatorilor din Uniunea Europeană care declară originea/prezintă documente justificative privind originea pentru a beneficia de tratamentul preferențial pentru produsele textile de la capitolele 61 și 62 din SA importate din Bangladesh să ia toate măsurile de precauție necesare, deoarece existau îndoieli justificate cu privire la originea produselor respective pentru care se solicita beneficiul sistemului generalizat de preferințe al UE (SGP) pentru originea preferențială.
Punerea în liberă circulație a acestor produse ar putea, astfel, să dea naștere unei datorii vamale și să conducă la fraude împotriva intereselor financiare ale Uniunii Europene.
Pe baza informațiilor disponibile, îndoielile justificate menționate mai sus nu mai sunt sprijinite de nicio dovadă care să arate că riscurile subiacente persistă în continuare.
În plus, începând de la 1 ianuarie 2021, toți exportatorii din țările care beneficiază de SGP și care exportă în cadrul SGP aplică sistemul de autocertificare REX (1) și, prin urmare, eliberează atestate de origine ca unice documente justificative pentru solicitarea originii preferențiale.
Certificatele de origine tip A nu mai pot fi eliberate de autoritățile guvernamentale ale țărilor care beneficiază de SGP.
Prin urmare, avizul adresat importatorilor publicat în Jurnalul Oficial C 41 din 15 februarie 2008 a rămas fără obiect în ceea ce privește loturile de produse în cauză declarate pentru punerea în liberă circulație la data publicării prezentului aviz sau după această dată și este retras.
(1) Articolele 80 și 81 din Regulamentul de punere în aplicare (UE) 2015/2447 al Comisiei din 24 noiembrie 2015 de stabilire a unor norme pentru punerea în aplicare a anumitor dispoziții din Regulamentul (UE) nr.
952/2013 al Parlamentului European și al Consiliului de stabilire a Codului vamal al Uniunii, JO L 343, 29.12.2015, p. 558-893.